El govern espanyol demanar� dem� el rescat, segons Reuters - VilaWeb\nEl govern espanyol demanar� dem� el rescat, segons Reuters\nEl portaveu d'Afers Econ�mics de la CE, Amadeu Altafaj, diu que la situaci� d'incertesa actual no es pot allargar molt de temps\nEls rumors sobre l'imminent rescat europeu de la banca espanyol es fan sentir cada vegada més, i avui l'agència Reuters informa que el govern espanyol el demanarà aquest cap de setmana mateix. Reuters cita dues fonts comunitàries i una d'alemanya per fer aquesta afirmació, i fins i tot apunta la possibilitat que sigui demà dissabte. Justament demà hi ha convocada, segons Reuters, una teleconferència dels ministres d'economia de la zona euro per discutir els detalls del pla d'ajuda.'El govern espanyol se n'ha adonat de la gravetat del problema', ha dit una font oficial alemanya a Reuters. I ha afegit que l'acord sobre el rescat de la banca espanyola s'ha de fer abans de les eleccions parlamentàries gregues del 17 de juny vinent, perquè depenent del resultat, si s'imposen les formacions que s'oposen a les condicions del rescat europeu, Grècia podria acabar sortint de l'euro.\nEl govern espanyol 'no n'està al cas'\nFonts del govern espanyol que citen diverses agències diuen que l'executiu de Rajoy no està al cas de cap anunci de rescat, i es remeten a les declaracions que ha fet el president espanyol aquest cap de setmana, quan va dir que esperaria a disposar del resultat de les auditories al sector bancari. Les conclusions de l'informe del Fons Monetari Internacional no es faran públiques fins dilluns, però ja s'ha filtrat que l'FMI indica que el sector bancari espanyol necessita 40.000 milions de recapitalització.\n'La situació no es pot allargar'\nAvui mateix al matí Amadeu Altafaj, portaveu d'Afers Econòmics de la Comissió europea, havia dit que 'com més aviat s'aclareixi l'estat de salut de la banca espanyola, millor, perquè la situació no es pot allargar molt de temps'. El funcionari europeu no ha parlat de cap data límit, però hviaa concretat que el rescat bancari espanyol es pot aplicar 'en setmanes'. 'En qüestió de setmanes s'haurien d'aclarir les mancances i fragilitats dels bancs i adoptar mesures determinades per esvair dubtes d'una vegada per totes', ha dit en una entrevista a TV3 sobre la capacitat dels bancs espanyols.\nAltafaj no ha volgut entrar en el ball de xifres que caldrà injectar al sistema bancari espanyol, en què l'FMI parla de 40.000 milions i S&P de 112.000 milions, i sols ha dit que la CE espera el resultat d'aquests estudis i auditories sobre la fragilitat del sector per contrastar-los després amb les autoritats espanyoles. També ha insistit a dir que Europa té a punt els instruments per al sanejament del sector, a través del fons de rescat europeu.\nEl portaveu d'Afers Econòmics de la CE ha afirmat que l'ajuda només obligarà Espanya a fer reformes al sector financer i no al conjunt de l'economia. Per Europa, diu, en aquesta crisi Espanya té uns quants fronts oberts. D'una banda calen reformes econòmiques i, d'una altra, netejar el sector bancari 'per posar-lo al servei de l'economia': 'El sistema bancari no s'ha de recaptillitzar per ajudar els banquers, sinó perquè torni a ser el motor de l'economia.'\nAmadeu Altafaj, portaveu d'Afers Econ�mics de la CE


Avís legal | CONGRÉS D'ARQUITECTURA 2016\nEl present Avís Legal regula l’accés i ús de la pàgina web congresarquitectura2016.org (des d’ara, “la Web”), que el Col·legi d’Arquitectes de Catalunya (en endavant: "COAC") posa a la disposició dels usuaris (des d’ara el/els “Usuari(s)”), en la seva qualitat de titular i gestora de la Web. Les dades del COAC són les següents: Denominació: Col·legi d’Arquitectes de Catalunya. NIF: Q0875010A Adreça: Plaça Nova, n. 5, CP 08002, Barcelona. Correu electrònic: secretaria@congresarquitectura2016.org Registre: Inscrit al Registre de Col·legis Professionals de la Generalitat de Catalunya amb el número d’inscripció: ARQ/C-20. Aquest Avís Legal regeix l’accés i ús de la Web. No obstant l’anterior, la utilització d’espais o serveis continguts en la Web pot estar subjecta a altres condicions d’utilització. En aquest cas, haurien de complir-se igualment les condicions que corresponguin les quals s’informaran degudament. COAC es reserva el dret d’en qualsevol moment completar, modificar o substituir el present Avís Legal, així com qualssevol altres condicions generals o particulars, entenent-se que la mera publicació de tals canvis en la Web tindrà efectes de notificació. Per això, preguem a l’Usuari que les llegeixi atentament cada vegada que accedeixi al Portal, abstenint-se de fer ús de la Web si no estigués d’acord amb qualsevol de les condicions establertes.\nL’accés a la Web és responsabilitat exclusiva dels Usuaris, i suposa acceptar i conèixer les advertències legals, condicions i termes d’ús vigents a cada moment, pel que aquests han de llegir atentament el present Avís Legal sempre que accedeixin a la Web. La utilització de qualsevol dels serveis oferts atribueix, des del seu començament, la condició d’Usuari i serà considerada acceptació expressa, voluntària i sense reserves d’aquest Avís Legal. Per a l’accés als serveis de la Web, en tot el que no tingui caràcter gratuït o imposi una sèrie d’obligacions, l’Usuari haurà de ser major d’edat i disposar de la capacitat legal i representació necessària per a contractar. La utilització dels serveis oferts en la Web implica que l’Usuari ha acceptat complir amb els requisits d’aquests serveis i l’Avís Legal de la Web. L’Usuari que accedeix a la Web es compromet a complir aquest Avís Legal i les especials instruccions d’ús que se li mostrin a cada moment. Tanmateix, es compromet a obrar sempre conforme a la Llei, als bons costums i amb bona fe, emprant la diligència adequada a la naturalesa del servei que es tracti. Així, l’Usuari no podrà efectuar modificació ni alteració alguna dels continguts de la Web, a excepció de les dades que l’Usuari hagi introduït, ni perjudicarà de forma alguna la seva integritat o funcionament. El COAC podrà suprimir o suspendre l’accés a la Web a l’Usuari que hagi incomplert qualsevol de les obligacions expressades en aquest Avís Legal. L’Usuari que incompleixi voluntàriament qualsevol de les precedents obligacions respondrà de tots els danys i perjudicis que, com a conseqüència dels mateixos, causi al COAC.\nEl COAC es reserva el dret a interrompre l’accés al Web, així com la prestació de qualsevol o de tots els Serveis que es presten a través del mateix en qualsevol moment i sense previ avís, ja sigui per motius tècnics, de seguretat, de control, de manteniment, per fallades de subministrament elèctric o per qualsevol altra causa. El COAC no es responsabilitza de les decisions preses a partir de la informació subministrada en la Web, ni dels danys i perjudicis produïts en l’Usuari derivats d’aquesta informació. El COAC no es responsabilitza dels danys i perjudicis de qualsevol tipus produïts a l’Usuari derivats de fallades en la connexió a les xarxes de telecomunicacions que produeixin la suspensió, cancel·lació o interrupció del Servei de la Web o per causes de Força Major.\nTots els continguts, marques, dissenys, logotips, icones, software, noms comercials, noms de domini i qualsevol altre signe o element susceptible de protecció per drets de propietat intel·lectual o industrial que formin part de la Web són propietat del COAC o de domini públic o de tercers que han autoritzat degudament la seva inclusió en la mateixa i que figuren com autors o titulars dels drets. En cap cas s’entendrà que es concedeix llicència alguna o s’efectua renúncia, transmissió, cessió total o parcial d’aquests drets, ni es confereix cap dret, i especialment, d’explotació, reproducció, distribució, transformació o comunicació pública sobre aquests continguts sense la prèvia autorització expressa i per escrit del COAC o dels tercers corresponents. Les violacions de qualsevol dels drets de propietat intel·lectual o industrial als quals es refereix aquest apartat seran perseguides mitjançant les accions penals i civils contemplades en la legislació vigent.\nEls Usuaris i, en general, aquelles persones que es proposin establir un hipervincle entre la seva pàgina web i la Web (des d’ara l’“hipervincle”) haurien de comptar amb l’autorització expressa del COAC i complir les condicions següents: L’hipervincle únicament permetrà l’accés a la pàgina d’inici de la Web, o a l’instant concret que autoritzi el COAC; No es crearà un frame sobre les pàgines web de la Web; No es realitzaran manifestacions o indicacions falses, inexactes o incorrectes sobre el COAC, els seus directius, persones i els seus productes i/o serveis; No es declararà ni es donarà a entendre que el COAC ha autoritzat l’hipervincle o que ha supervisat o assumit de qualsevol forma els serveis oferts o posats a la disposició de la pàgina web en la qual s’estableix l’hipervincle; Excepció feta d’aquells que formin part del mateix hipervincle, la pàgina web en la qual s’estableixi l’hipervincle no contindrà cap marca, nom comercial, rètol d’establiment, denominació, logotip, eslògan o altres signes distintius pertanyents al COAC. La pàgina web en la qual s’estableixi l’hipervincle no contindrà informacions o continguts il·lícits, contraris a la moral i als bons costums generalment acceptades i a l’ordre públic, així com tampoc contindrà continguts contraris a qualssevol drets de tercers. L’establiment de l’hipervincle no implica en cap cas l’existència de relacions entre COAC i el propietari de la pàgina web en la qual s’estableixi, ni l’acceptació i aprovació per part de COAC dels seus continguts o serveis.\n5. Àrea privada\nL’accés a qualsevol Àrea privada de la Web és personal i intransferible i l’usuari es compromet a vetllar per la confidencialitat de la seva contrasenya.\nEl COAC no realitza un control previ dels comentaris dels Fòrums, no obstant es reserva el dret de cancel·lar en qualsevol moment i sense previ avís l'activitat de qualsevol internauta o usuari a la web que contravingui l'estipulat en la present clàusula i Avís Legal.\nEl COAC compleix tots els requisits establerts per la normativa vigent en matèria de protecció de dades personals, i totes les dades sota la nostra responsabilitat, vénen sent tractades d’acord amb les exigències legals. El detall en relació a protecció de dades el trobarà a la Política de Privacitat i, en cas necessari en les clàusules de protecció de dades que puguin existir en aquells llocs de la Web a on es sol·licitin dades personals.\nEl present Avís Legal es regeix per la llei espanyola. Per als casos que la normativa prevegi la possibilitat a les parts de sotmetre’s a un fur, ambdues parts, amb renúncia expressa de qualsevol altre que els pogués correspondre, se sotmeten als Jutjats i Tribunals de la ciutat de Barcelona (Espanya).


Plataformes antidesnonaments rebutgen que Podem utilitze l'Habitatge\nUna desena de plataformes antidesnonaments i col·lectius socials denuncien que Podem utilitze la Vicepresidència segona i Conselleria d’Habitatge i Arquitectura Bioclimàtica com a “agència de col·locació”, després del nomenament de David Vergara com a director general d’Emergència Habitacional i de l’exregidora de València María Oliver com a assessora del conseller, Rubén Martínez Dalmau.\n“És un cas greu de nepotisme“, subratllen en una missiva conjunta dirigida al mateix vicepresident segon de la Generalitat i a Podem. Vergara, fins ara assessor de Dalmau, substitueix a Lorena Sanz després de cessar fa uns dies a petició pròpia, mentre que Oliver tornarà en 2020 després de dimitir per la causa judicial oberta arran d’un conveni quan era regidora de València en Comú, ja arxivada.\nLes organitzacions rebutgen l’elecció de David Vergara per ser arquitecte i no jurista, “a part que no se’l coneix cap activitat en els moviments socials en defensa de l’habitatge”. “D’ací el nostre temor a la pèrdua dels nostres drets socials i d’habitatge”, adverteixen, lamentant que no se’ls haja “volgut consultar” i que la decisió no haja sigut presa per la direcció del partit.\nEn lloc d’aquesta “figura política”, recorden la seua proposta de Rafa Aguado com a director d’Emergència Habitacional, un perfil “adequat i precís” en ser “expert en protocols de drets hipotecaris, així com de la protecció de menors en els llançaments de desnonament”. Remarquen, això sí, que no pretenen que es col·loque al professional que proposen, només que tinga vinculació amb els “periples” dels col·lectius i experiència amb famílies afectades.\nSE SENTEN “UTILITZATS” EN CAMPANYA\nDe fet, les entitats denunciants creuen que a les plataformes en favor del dret a l’habitatge se les ha “utilitzades com a mers actius per a recaptar vots i pegar cartells” durant les campanyes electorals, recalcant que la majoria dels seus integrants són “inscrits en les sigles de Podemos i participen activament”.\nPer tot això, consideren que “tant el conseller com els càrrecs polítics i la direcció de Podem estan utilitzant aquests càrrecs com a agència de col·locació”, destacant que Vergara era exsecretari general de Podem Oriola, conformava llista per a diputat, no va eixir la seua candidatura i “va ser recol·locat com a assessor de Dalmau perquè va realitzar la campanya a Alacant”.\n“Les persones que treballen per i per al partit han de ser recompensades d’alguna manera, però les institucions no són una agència de col·locació, màximament si no es té l’experiència suficient”, emfatitzen les entitats, per a alertar que “no és el primer cas que ocorre de col·locació d’amics: És un cas greu de nepotisme (meritocràcia) d’acord amb l’article 21 de la Declaració Universal dels Drets Humans”.\nMés enllà de l’últim nomenament, recorden el de María Oliver, designada assessora de Dalmau “després de perdre les eleccions municipals i no aconseguir representació”; el d’Àngela Ballester, qui “era diputada en el Congrés i presumptament va conspirar contra Pablo Iglesias –líder de Podemos– juntament amb altres diputats i té una denúncia per presumpta manipulació de les llistes en les primàries de Podemos”, o el de Jaume Monfort, anterior secretari dels cercles de Podemos que “no es va acostar pràcticament a cap cercle i sí que el va fer només en campanya electoral”.\nPer a les plataformes que signen la carta, els tres càrrecs de Podem són exemples que “clarament s’entén que cal col·locar sí o sí als amics en les institucions”. “A bon entenedor, sobren les paraules”, asseveren.\n“PERMETEN FER EL NEGOCI A la BANCA”\nParal·lelament, fan notar el seu malestar respecte al recent acord de la Conselleria d’Habitatge amb la Societat de Gestió d’Actius Procedents de la Reestructuració Bancària (Sareb), signat la setmana passada, pel qual el ‘banc dolent’ posarà els seus habitatges, locals comercials i solars a la disposició de la Generalitat per a donar resposta a l’emergència habitacional, després d’estudiar les necessitats i l’encaix dels seus 20.000 immobles disponibles en la Comunitat Valenciana.\nEs tracta d’una col·laboració que, al seu judici, mostra el “mal funcionament” de la nova Conselleria d’Arquitectura Bioclimàtica. “Rubén Martínez Dalmau i els seus assessors, així com Podemos, permeten fer el negoci a la banca, atés que aquests habitatges són de persones desnonades i aquests pactes només beneficien a la banca, a part de no cobrir les necessitats que els afectats precisen”, denuncien.\nDe cara al futur, les organitzacions exigeixen que Podem “prenga consciència, revise correctament els llocs i col·loque a les persones que realment compleixen amb els requisits que la societat valenciana reclama”, amb l’objectiu que “les famílies afectades puguen disposar d’una persona afí i amb els coneixements suficients per a intentar solucionar la problemàtica social, econòmica i habitacional que patim”.\nSignen la missiva STOP Desahucios Social València, l’associació equatoriana Yasuní, Ecuatorianos Afectados por la Hipoteca (CEAH València), ARI València, Adeha-Alacant, Ecuafectadxs Castelló, PAH Bierzo CyL, Federació Nacional d’Associacions d’Equatorians a Espanya (Fenadee), Iai@flautes i Teranga Àfrica en la Diàspora.


«Ara les coses em rutllen, però tampoc sóc Iker Casillas» - Diari de Girona\nRené Román · Porter de la Unió Esportiva Llagostera\n«Ara les coses em rutllen, però tampoc sóc Iker Casillas»\nFa més de 300 minuts que no encaixa cap gol, encara que no li agrada gens recordar-ho. Prefereix parlar del bon moment de l'equip, però l'experiència li diu que encara és d'hora per confiar-se. Sense anar més lluny, l'any passat amb el Jaén va estar tota la lliga en una situació còmoda i no van baixar fins a la darrera jornada.\ncarles rosell | girona / st. antoni de calonge 25.02.2015 | 07:42\nHan trigat, però han agafat una mica d'aire respecte al descens. Per fi, deu pensar, no?\nSí, respirem més tranquils. Han ajudat les tres victòries, però el més important és el coixí de punts que hem aconseguit respecte al descens. Ara hem fet el més complicat. Aquest marge ens ha de servir per treballar amb tranquil·litat. Això és molt llarg i no ens podem relaxar.\nDes del vestidor sempre s'ha enviat un missatge de calma. Tothom deia que acabaríeu escapant del pou. De moment ho heu aconseguit, però quin ha estat el punt d'inflexió que us ha permès mirar cap amunt?\nDèiem tot això perquè des del primer dia hem treballat al màxim i confiat en la nostra feina. Sabíem que, jugant amb la intensitat com ho estàvem fent, els resultats acabarien arribant. De moment, hem aconseguit una bona ratxa i això ens ha donat molta moral. Ens ha permès veure que estàvem en el camí correcte, només havien d'arribar les victòries.\nDe gols, el Llagostera en fa ben pocs. Ara, el treball defensiu és admirable.\nA la Segona Divisió és primordial mantenir la porteria a zero. Els partits, com diu el tòpic, els decideixen els petits detalls i un d'ells pot ser no encaixar. Estem aguantant el zero a la nostra porteria i, a l'altra, amb més o menys sort, ens en sortim. Sense anar més lluny, contra el Barça B ens va somriure la fortuna. Però sabem que, tot i marcar poc, qualsevol ocasió nostra és perillosa.\nL'equip ha tingut molts problemes amb els defenses. No li cansa cada setmana haver de conèixer una parella nova de centrals?\nNo! (riu) Això parla molt bé de la plantilla. Està molt ben compensada i els jugadors estan compromesos. Hi ha una gran polivalència i tots els que salten al camp compleixen a la perfecció, juguin on juguin. Hem repetit l'alineació poquíssimes vegades. Cal seguir així, tots remant a una i ajudant quan sigui necessari.\nDiumenge, després de guanyar el Barça B i quan se li va preguntar per la seva ratxa d'imbatibilitat (acumula més de 300 minuts sense encaixar) vostè va dir que no li agradava parlar d'això.\nNo, gens! Però ja tinc molt clar que aquest diumenge se m'acaba. Ho tinc assumit. La premsa ja m'heu preguntat per això, així que ja no hi ha res a fer.\nNo. Sempre passa. I no m'agrada...\nVa, ara em negarà que no li agrada veure que fa més de tres partits que no rep ni un sol gol!\nNo, a veure, si estic contentíssim per això. És evident: el davanter viu del gol i el porter, de no rebre'n. El futbol són números i si aquests serveixen per ajudar l'equip, molt millor. Això és el que realment m'importa. Ara, a seguir així tot el temps que sigui possible.\nCom va encaixar tastar la banqueta a mitja lliga, tot i haver començat com a titular?\nAmb normalitat. Ni abans era tan dolent ni tampoc ara sóc tan bo. El futbol va per ratxes. Llavors, l'equip no estava bé i, no ens enganyem, el meu nivell tampoc era el desitjat en els últims partits abans de rotar a la porteria. No vaig estar bé i calia buscar un canvi. Això ja és passat. Però, igualment, ara tampoc sóc Iker Casillas!\nVa rebre amb la mateixa normalitat la notícia d'haver de tornar a ocupar la porteria unes jornades més tard?\nSí, és clar. A veure, tothom vol jugar. Quan em van asseure a la banqueta, vaig seguir entrenant. Com sempre, o potser amb més força i tot. No volia deixar escapar l'oportunitat quan aquesta tornés a aparèixer. És la meva mentalitat. He pogut entrar de nou, doncs perfecte. A treballar perquè la història no es repeteixi.\nAmb Moragón i Ratti, la competència és sana?\nSaníssima. Tots estem treballant molt bé. El nivell és alt i hi ha molt bon rotllo. Tots tres mereixem jugar.\nJa que el coneix, com veu Moragón? Ho dic perquè, com li va passar fa uns mesos a vostè, després de ser titular ha hagut de tornar a la banqueta.\nQuan un jugador no juga, el més normal és que no estigui massa content. Moragón ha treballat molt bé aquesta temporada. I com ell, també Ratti. El futbolista és egoista i sempre vol tenir minuts. Hem de pensar en el bé col·lectiu. És el més important, sobretot quan necessitem que arribin els bons resultats.\nQuè li sembla Ratti?\nEstic convençut que serà el porter del Llagostera del futur. Treballa amb unes ganes increïbles i l'únic que li falta és l'experiència, però apunta maneres.\nSi Ratti serà el porter del futur del club, vol dir que René Román acabarà marxant del Llagostera?\nHome, no fotem! Ell té 20 anys i jo més de 30! Arribarà un moment, tard o d'hora, que em tocarà plegar, així que el canvi, encara que no vulgui, s'haurà de produir.\nEl Jaén li va donar l'oportunitat de jugar a Segona A la temporada passada. Va jugar força, però van acabar baixant. Va témer, en fitxar pel Llagostera, que aquella fatídica experiència es podia repetir?\nEm va entrar algun dubte, sí. L'experiència de Jaén va ser bonica, però al final el pal va ser duríssim. Per a mi i per a tota la família. Vam passar-nos tota la lliga fora del descens, amb un coixí de punts molt bo. No hi vam caure fins a l'última jornada! Intento treure-li la part positiva i aprendre de l'experiència. Espero que no ens passi el mateix. I si no he après res, és que mereixo una bona clatellada.\nRep pocs gols i fins i tot en sap fer. M'ho pot explicar?\nOstres! D'això fa molts anys... Va ser a Tercera, quan jugava a l'Arcos gadità. Estàvem perdent, ens havien expulsat tres jugadors i en l'últim córner vaig fer com Palop amb el Sevilla: un gol de cap! Mai ho oblidaré. Recordo aquell moment i guardo tots els retalls de la premsa!


Tot a punt per a les Festes de Moros i Cristians de Banyeres de Mariola — Pagina 66, Noticias de Alcoy y de El Comtat\nTot a punt per a les Festes de Moros i Cristians de Banyeres de Mariola\nEl seu alcalde i el regidor de festes ens conten tots els actes.\nLes festes de Moros i Cristians de Banyeres de Mariola en honor a Sant Jordi tindran lloc els dies 22 a 25 d'abril.\nEls dies de festes, Banyeres de Mariola conta amb un programa ple d'actes. El dia de l'Entrada, el dia del patró, el dia dels trons i el dia que es fa un homenatge als que ja no hi estan. quatre dies intensos on els carrers de la localitat s'omplin de colorit i festa.\nHem entrevistat a l'alcalde de Banyeres de Mariola, Josep Sempere, i al regidor de festes, Fernando Sempere. Ens han contat tots els actes que tindran lloc eixos dies, així com actes previs. Mireu el vídeo si voleu conèixer tots els detalls d'aquesta festa.


Guanyadors i guanyadores de la XXVI edició del Premi Narrativa, Narrativa Infantil i VI edició del premi de Poesia Ciutat d'Eivissa\nPublicat el Dijous, 27 Desembre 2018 09:59\nEls membres del jurat del premis Literaris Ciutat d’Eivissa 2018 han fallat els guanyadors i guanyadores de la XXVI edició del Premi Narrativa, Narrativa Infantil i VI edició del premi de Poesia Ciutat d’Eivissa.\nPel que fa al Premi Narrativa, al que s’hi havien presentat dos obres, el jurat ha escollit l’obra "Emprendades", de l’autora Otilia Corona Bonet, eivissenca resident actualment a Girona. El premi està dotat amb 2.300 euros.\nL’obra guanyadora del VI Premi de Poesia Ciutat d’Eivissa, dotat amb 1.000 euros, ha estat el poemari "Els colors de la terra", d’Andreu Vila Pascual, originari de Barcelona i resident a Sant Josep de sa Talaia.\nEnguany el Premi de Narrativa Infantil, dotat també amb 1.000 euros, ha quedat desert ja que els membres del jurat ha considerat que cap de les tres obres presentades tenien el nivell requerit pel premi que s’atorga.\nEl regidor de Cultura de l’Ajuntament d’Eivissa, Pep Tur, ha volgut felicitar als guanyadors i guanyadores de la 25ena edició del Premis Literaris Ciutat d’Eivissa, uns premis que mantenen la qualitat i que continuen creixent any rere any.\nLa presentació dels llibres guanyadors es farà durant la celebració dels actes de Sant Jordi de 2019.\nEl jurat ha estat format per la representant de l’editorial Balàfia Postals, editora dels Premis, representants del món de les lletres proposats per l’Institut d’Estudis Eivissencs, representants dels mitjans de comunicació local, escriptors i escriptores locals, i el guanyador del premi de Poesia de l’edició anterior que han seleccionat les obres guardonades.


Máximo Ramos López - Viquipèdia, l'enciclopèdia lliure\n25 febrer 1944 (63 anys)\nDibuixant, il·lustrador, gravador i pintor\nMáximo Ramos López (Ferrol, setembre de 1880 – Madrid, 1944) fou un pintor, il·lustrador, escenògraf i decorador gallec.\nAmb l'oposició de la seva família que vol que continuí la tradició familiar per fer-se mariner, Máximo decideix dedicar-se al dibuix i la pintura, pel qual des del seu Ferrol nadiu es trasllada a America on exerceix com a delineant fins al 1913. El 1916 viatja a Madrid i després a Barcelona, encara que serà en la capital espanyola on desenvolupi la seva carrera com a pintor, il·lustrador, escenògraf i decorador.\nEn el terreny de les col·laboracions en premsa treballa per a Blanco y Negro i La Esfera per a després de la guerra fer vinyetes per a publicacions franquistes com Flechas y Pelayos i Fotos.\nCom a gravador aconseguí el 1934 la 3ª medalla en l'Exposición Nacional de Bellas Artes amb l'obra Mi abuelo el Pirata i el 1941 la 2ª amb Las viudas.\nEstilísticament les seves obres passen per totes les etapes claus dels primers anys del segle XX: prerrafaelisme, modernisme, Nouveau. El 1909 les seves portades de llibres recullen el Nouveau per al mateix any, en el cartell de les festes de Santiago de Compostel·la, donar pas a un clar modernisme. És de destacar que quan es parla de ressonàncies Nouveau aquestes apareixen directament importades dels mestres europeus com George de Feure i Steinlen.\nAmb els anys, Máximo Ramos es torna més barroquista i ve a ser, que es presenten en les exposicions, el que més es deixa portar pels temes exòtics i fantàstics i també en el que millor si poden trobar les característiques d'avantguardes diluïdes de l'Art déco. En les portades dels llibres que dissenya a Madrid deixa veure una vocació exòtica d'ecos orientals que tenen molt a veure amb l'Art Déco. Amb Federico Ribas, Máximo Ramos serà un dels artistes de la primera meitat del segle XX més vinculats a la publicitat, i per això, més populars, realitzant cartells de cosmètics per a La Toja, Floralia i la colònia Flores del Campo, entre d'altres.\nMolt malalt encara, aconsegueix guanyar la plaça de professor titular de dibuix de l'Escola San Bernardo de Madrid, on tan sols assolí exercir dos mesos. Malalt d'una pneumònia mor a Madrid als 64 anys, era l'any 1944.\nCatàleg Del Concello de Vigo i Concellería de Cultura, Artistas Galegos nas col·leccions de prensa espanyola 1893-1936, pàg. 38-39 (Dep.Leg. VG. 930-97)\nISNI: 0000 0000 6637 6909\nObtingut de «https://ca.wikipedia.org/w/index.php?title=Máximo_Ramos_López&oldid=22004578»\nLa pàgina va ser modificada per darrera vegada el 22 set 2019 a les 21:59.


La UVic-UCC assessorarà la Federació Catalana de Voleibol per millorar l’entrenament esportiu dels esportistes d’alt nivell | L'apunt\nLa UVic-UCC assessorarà la Federació Catalana de Voleibol per millorar l’entrenament esportiu dels esportistes d’alt nivell\nLa Universitat de Vic-Universitat Central de Catalunya i la Federació Catalana de Voleibol han signat avui un contracte de transferència de coneixement, per mitjà del qual els experts del grup de recerca Sport Performance Analysis Research Grup (SPARG) assessoraran la Federació per millorar l’entrenament esportiu dels joves d’alt nivell. L’acord l’han signat el rector de la UVic-UCC, Josep Eladi Baños, i la presidenta de la Federació Catalana de Voleibol, Maribel Zamora.\nEl Grup SPARG, liderat per l’investigador i director del Centre d’Estudis en Esports i Activitat Física (CEEAF), Javier Peña, té molta expertesa en l’assessorament en matèria d’entrenament esportiu, preparació física i innovació en l’àmbit de l’entrenament. En el marc d’aquest contracte, la UVic-UCC portarà a terme tasques de planificació i realització de sessions formatives i mentoratge, i també desplegarà l’àrea de coneixement de la Federació Catalana de Voleibol, per tal d’acostar el coneixement científic a la pràctica del voleibol i de l’esport en general. El contracte tindrà vigència d’un any renovable i tindrà un comitè de seguiment format per representants d’ambdues parts que es reuniran periòdicament per avaluar la col·laboració.\nDurant l’acte de signatura, Javier Peña ha mostrat satisfacció per aquest acord “perquè ens permet fer una aportació al món esportiu sobre allò estem investigant” i ha posat en valor “l’aposta pionera que fa la Federació Catalana de Voleibol per acostar-se al coneixement científic”. Per la seva banda, Maribel Zamora ha afirmat que “aquest conveni representa un salt qualitatiu per la Federació a l’hora de materialitzar l’excel·lència en la qual volem treballar” i que “aquest coneixement que generarem el farem extensiu a la unió de federacions esportives de Catalunya i a la resta de federacions de voleibol estatal”. Zamora s’ha mostrat convençuda que aquest acord tindrà durada en el temps.\nPer últim el rector de la UVic-UCC ha posat en valor la importància de la recerca que es porta a terme a la UVic-UCC en el camp de l’esport a través del CEEAF i ha destacat, d’una banda, la voluntat de la UVic-UCC de col·laborar amb les institucions del seu entorn, i de l’altra, “el fet que la recerca científica tingui aplicabilitat en el món real.”\nDesprés de la signatura, la presidenta de la FCVB i el gerent esportiu de l’entitat, Óscar Mozos, han realitzat una visita al Centre d’Estudis en Esports i Activitat Física.


Hi havia una vegada un rei - Diari de Girona\n"Vam saber que els reis no tenien sang blava i que al nostre, particularment, li agradaven les caceres d'elefants (...)"\nQUIM CURBET Quan era petit no em podia imaginar cap altre rei que els dels contes, els de les baralles de cartes i la reina d'Anglaterra. Les revistes il·lustrades, les que tenien pressupost, omplien la grisor de l'època amb els vermells i daurats de la cort anglesa. Lligat amb tot això, recordo particularment aquell estiu de 1969 en què, després d'assabentar-nos de l'arribada de l'home a la Lluna, va sorgir la notícia inesperada de la designació del successor de Franco.\nAquell príncep amb cara de babau semblava simplement un ninot de palla per farcir el buit de poder que deixaria el dictador després de la seva desaparició física, una cosa que en aquell moment es veia només com una hipòtesi remota. De fet, sis anys després, uns dies abans de morir, encara ens pensàvem que Franco duraria eternament. És el que tenen els totalitarismes, que acaben imposant fins i tot una noció del temps determinada.\nDesprés vam veure que la realitat no era així, que el temps corria exactament igual per a tothom i que els monarques són de carn i ossos, com la resta dels mortals. Vam saber que els reis no tenien sang blava i que al nostre, particularment, li agradaven les caceres d'elefants, les princeses alemanyes i, en una primera època, les vedets que sortien retratades lleugeres de roba a les portades de l'Interviú.\nLa família reial, que va començar protagonitzant gairebé exclusivament les pàgines de l'Hola, ara té espai reservat en tots els programes d'humor. No sé si la monarquia espanyola ha tocat fons, però la cosa pinta malament. Si volen assegurar la continuïtat moral del règim monàrquic, hauran de fer alguna cosa més que un rentat de cara i una actualització de pàgina web, l'abdicació del rei es planteja com a única solució, si no vol deixar en herència al seu fill un panorama molt més obscur encara.


Vox presenta un general de l’exèrcit espanyol a la batllia de Palma\nÉs nét d'un batlle franquista de Palma, Juan Coll Fuster, que va governar la ciutat entre el 1945 i el 1952\nLa formació d’extrema dreta Vox presentarà el general a la reserva Fulgencio Coll Bucher com a cap de llista de Palma a les eleccions municipals. El militar espanyol ha dit que, si surt escollit, renunciarà al sou de regidor o batlle, abaixarà els impostos i treballarà per fer una ciutat ‘turística, acollidora, neta, segura i no sectària’.\nColl té 70 anys i és nét d’un batlle franquista de Palma, Juan Coll Fuster, que va governar la ciutat entre el 1945 i el 1952, i va ingressar a l’acadèmia militar el 1966, en ple franquisme. El pare del candidat, Fulgencio Coll de San Simón, va tenir diferents càrrecs en l’administració franquista, entre els quals hi ha el de governador civil de Biscaia, el de subcap provincial del Movimiento a les Illes i el de procurador a les Corts.\nColl Bucher ha qualificat de fracàs la llei de memòria històrica perquè, segons ell, ha obert ferides. Tot i això, ha insistit que Vox no era pas un partit d’extrema dreta, sinó una formació conservadora liberal. ‘Els extremistes no són a Vox, són als partits que donen suport als separatistes, els terroristes i aquells que ens volen dur a un model neocomunista que ha fracassat rotundament a Veneçuela.’


titulars.cat: de juliol 2019\nFGC emprèn la millora de fiabilitat del sistema de control del Funicular de Vallvidrera\nFunicular de Vallvidrera a l'estació Vallvidrera-Superior / FGC\nEntre el passat dia 11 i el proper 1 de setembre, Ferrocarrils de la Generalitat de Catalunya, FGC, durà a terme els treballs de renovació del sistema de control del Funicular de Vallvidrera: una millora tecnològica que permetrà optimitzar els estàndards de qualitat d'aquest funicular i augmentar la fiabilitat del servei. Segons avançava FGC mitjançant una nota informativa que va emetre el passat dia 9, els treballs comporten una inversió de més d'un milió d'euros.\nDel nou sistema de control és remarcable que es tracta d'un model tecnològic extremadament segur, que simplifica la lògica de control, presenta més fiabilitat i ofereix una experiència d'operació i una capacitat de diagnosi que suposa un gran salt qualitatiu respecte al sistema de control que ha hagut fins ara. Tot plegat té com a objectiu optimitzar la qualitat, la fiabilitat i la puntualitat del Funicular de Vallvidrera, així com el confort de les persones que l'utilitzen diàriament, prop de 3.600. Més de 995.000 usuaris van sumar les tres estacions d'aquest funicular l'any passat.\nHan quedat restaurades les lleres del Llobregat al pas d'aquest riu per Monistrol de Montserrat\nDetall d'un dels trams on s'ha actuat / ACA\nL'Agència Catalana de l'Aigua, l'ACA, ha finalitzat totes les actuacions previstes de restauració de les lleres del riu Llobregat que, al seu pas per Monistrol de Montserrat, van quedar afectades per l'episodi de llevantada registrat durant el passat octubre. Aquestes mesures, segons ha donat a conèixer la pròpia ACA mitjançant una nota informativa que ha emès dimarts passat, s'han fet, en concret, en els següents indrets del municipi: a la resclosa de Puig i Font, a sota del pont del casc urbà, a l'altura de l'Hostal Monistrol, a la zona propera a la Colònia Gomis i davant de les cases noves.\nEn total, sempre segons la referida nota informativa de l'ACA, s'han dut a terme sis actuacions en diversos trams del Llobregat, a càrrec de Forestal Catalana i amb el suport i assessorament de l'Ajuntament de Monistrol de Montserrat, amb un cost global proper als 21.000 euros. Totes les actuacions han anat encaminades a garantir la lliure circulació de l'aigua i minimitzar el risc de possibles inundacions, i s'han concretat en la retirada d'arbres caiguts i tombats, així com en la retirada també de la vegetació que obstruïa el pas de l'aigua.\nEn hostaleria i transport és on es produeix major millora de l'ICEH català aquest trimestre\nL'Índex de Confiança Empresarial Harmonitzat, l'ICEH, de Catalunya en aquest trimestre augmenta un 0,9% respecte al trimestre anterior, quan en relació al trimestre precedent va disminuir un 0,2% tal i com va informar TITULARS.CAT (bloc del 21/04/2019). Segons ha donat a conèixer l'Institut d'Estadística de Catalunya, l'Idescat, mitjançant una nota informativa que ha emès el passat dia 11, l'hostaleria i transport, amb un increment del 3,5%, és el sector on aquest tercer trimestre millora més la confiança, seguit del comerç, que augmenta un 1,7%, i de la resta de serveis, un 0,6%. La indústria es manté gairebé estable, variant un 0,1%, mentre que la construcció és l'únic sector que mostra una davallada de la confiança, en concret -0,7%.\nVariació percentual trimestral de l'ICEH el 3r trimestre\nPer grandària d'establiment, s'observa respecte al trimestre anterior una millora de la confiança dels establiments de 50 a 199 assalariats, un 2,8%; de 200 a 999 assalariats, un 2%; i de 10 a 49 assalariats, un 0,8%. Només els de dimensió més gran, de 1.000 o més assalariats, mostren un empitjorament de la confiança empresarial, concretament del -4,2%; mentre que els de menys de 10 assalariats es mantenen pràcticament estables, variant un ‑0,1%. Per demarcacions camerals, totes mostren una millora de la confiança respecte al trimestre precedent: les cambres de Lleida són les que tenen un augment de l'ICEH més elevat, un 3%, seguides de les de Girona, amb un 1,5%, les de Tarragona, amb un 1,1%, i les de la resta de Barcelona, un 0,7% sense incloure, així doncs, la pròpia Cambra de Barcelona, que es manté gairebé estable, amb un 0,1%. En relació al mateix trimestre de l'any anterior, l'ICEH català disminueix un 1,6%: la confiança empresarial empitjora a tots els sectors, excepte a l'hostaleria i transport, on millora un 1,9%; és la indústria, amb una variació del -3,9%, la que encapçala els sectors on s'ha produït una davallada de la confiança empresarial respecte al mateix període del 2018.\nLa bandera de la Unió Europea ha quedat hissada de manera permanent a l'Ajuntament de Rubí\nDes d'aquesta setmana la bandera de la Unió Europea, la UE, ha quedat hissada permanentment a l'edifici de l'Ajuntament de Rubí, al costat de l'ensenya del municipi, la de Catalunya i la de l'Estat espanyol. Aquesta incorporació, segons explica el mateix consistori en una nota informativa que ha emès abans-d'ahir, s'estendrà a altres espais municipals equipats amb els símbols representatius locals, autonòmics i estatals.\nAquesta mesura, amb la qual es té intenció de donar més visibilitat i presència a la simbologia institucional, és una de les primeres del nou servei de projecció de la ciutat que té la voluntat de regular i potenciar els diversos elements representatius del municipi com, en aquest cas, els símbols i les ensenyes. Fins ara, la bandera de la UE s'ha hissat a Rubí de manera puntual amb motiu de dates commemoratives com el Dia d'Europa o l'aniversari del Tractat de Roma.\nBanderes a l'Ajuntament de Rubí, en una imatge facilitada a la nota informativa / AJ. RUBÍ\nDavant l'increment del perill d'incendi forestal per l'entrada de vent i la possibilitat de tempestes, avui queda activat per part del Departament d'Agricultura, Ramaderia, Pesca i Alimentació el nivell 3 del Pla Alfa en 37 municipis repartits entre les comarques Baix Ebre, Montsià, Ribera d'Ebre, Priorat i Baix Camp. A més, i segons avançava aquest mateix departament mitjançant una nota informativa que ha emès ahir, es restringiran els accessos a la Serra del Montsià, a la Serra de Cardó-el Boix i al perímetre de protecció prioritària de Tivissa, Llaberia, Vandellòs i Pradell.\nMapa del Pla Alfa per a avui / GENCAT.CAT\nEn funció de les pluges que s'hagin pogut produir durant vespre i nit passats, es valorarà la possibilitat de restringir també els accessos al Massís dels Ports de Tortosa-Beseit a partir d'aquest migdia, amb l'activació del nivell 3 del Pla Alfa a 10 municipis; i a partir de les 00.00 h de demà, al Parc Natural del Cap de Creus, amb afectació a 10 municipis del nord de l'Alt Empordà. De la mateixa manera que quant a l'activació del Pla Alfa 3 dimarts passat, en relació a la qual cosa va informar TITULARS.CAT (bloc del 23/07/2019), el cos d'Agents Rurals, conjuntament amb Mossos d'Esquadra i agrupacions de defensa forestal, ADF, efectuaran la vigilància als espais on el Pla Alfa 3 es mantingui activat: es farà, doncs, un control pel molt alt risc d'incendi forestal i en aquestes zones han quedat suspeses totes les activitats que poden generar perill d'incendi.\nUn projecte aborda la millora de la climatització del Museu Thermalia, a Caldes de Montbui\nLa Diputació de Barcelona ha realitzat el projecte de millora de la climatització del Museu Thermalia, de Caldes de Montbui: ho ha donat a conèixer la pròpia Diputació mitjançant una nota informativa que ahir ha emès. L'objectiu de l'estudi ha estat obtenir dades que permetin avaluar el desconfort tèrmic, així com les seves causes, i proposar alternatives i accions valorades tècnicament i econòmicament per a la millora de la climatització en general de l'edifici. Amb aquest treball el municipi disposa, doncs, d'un document com a guia per a un equipament amb més confort tèrmic.\nSituat a la Plaça Font del Lleó, l'edifici del Museu Thermalia té tres plantes sobre rasant. L'equipament, un centre temàtic a l'entorn de la cultura de l'aigua termal, es divideix en dues parts connectades per un nucli central: una part dedicada a museu i sales d'exposicions i una altra destinada a tallers didàctics, despatxos i magatzem. L'edifici té una particularitat referent al subministrament de la calefacció, ja que precisament aprofita l'energia de les aigües termals que hi ha al subsòl. El treball realitzat per la Diputació de Barcelona planteja dues fases per a l'execució de les millores: la primera fase recull una sèrie de mesures considerades prioritàries a realitzar a curt termini amb una inversió de 27.600 euros; i la segona consta de diferents escenaris en funció del resultat de les mesures a la primera fase, escenaris que oscil·len entre uns valors d'inversió de 49.700 i 130.800 euros.\nMuseu Thermalia, a Caldes de Montbui / DIBA\nEs du a terme una sèrie de treballs de control i eliminació de possibles plagues a Salou\nDes de la regidoria de Sanitat i Salut Pública de l'Ajuntament de Salou s'ha dut a terme el passat dia 5 a partir de les 06.00 h una sèrie de treballs de control i eliminació de les possibles plagues a diversos carrers del municipi. L'empresa Sedesa ha estat l'encarregada, segons avançava el mateix consistori mitjançant una nota informativa que al respecte va emetre el dia anterior.\nAjuntament de Salou / AJ. SALOU\nLa finalitat dels treballs, també segons la referida nota informativa de l'Ajuntament de Salou, ha sigut combatre amb tractaments preventius la presència d'insectes, com ara paneroles. S'ha procedit a fer aquests tractaments a l'Avinguda Carles Buïgas i als carrers Montblanc, Falset, Penedès, Brussel·les, Vendrell, Valls, Priorat, Ramon Llull, Colom, Bilbao, Gavina, Amposta i Serafí Pitarra. El control de les plagues urbanes està dirigit a mantenir la via pública i edificis municipals d'ús públic sanejats d'artròpodes i rosegadors, per tal de prevenir la transmissió de malalties anomenades zoonosis i garantir, així, la salubritat dels llocs i edificis públics. La ciutadania, així mateix, pot col·laborar mitjançant la comunicació al consistori de l'existència del problema i l'adopció de conductes i hàbitats que previnguin l'aparició d'una plaga.\nUns tòtems dignifiquen el Pont de la Riera Blanca, entre l'Hospitalet de Llobregat i Barcelona\nEls ajuntaments de l'Hospitalet de Llobregat i de Barcelona han col·laborat per a dignificar un tram del Carrer de la Riera Blanca: les columnes del Pont de la Riera Blanca, a la sortida del Metro de Santa Eulàlia, amb una intervenció artística duta a terme pel col·lectiu d'artistes La Tonal'h, ubicat a la fàbrica Nau La Tonal'h, del Districte Cultural L'H. Segons una nota informativa que al respecte ha emès dijous passat l'Ajuntament de l'Hospitalet de Llobregat, es tracta d'una intervenció artística que a través d'uns tòtems evoca diferents cultures entrelligades per una estructura de ferro, que representa la naturalesa com a element d'unió entre les persones.\nAquests tòtems s'han treballat amb materials reciclats, fusta, ferro, pintura, grafits i diferents textures i llenguatges artístics, i s'ha donat cabuda així a artistes del col·lectiu que treballen diverses disciplines. Tot plegat es tracta d'un homenatge a la mare natura, a la Terra, a les diferents visions cosmogòniques del món i als cinc continents. El projecte ha tingut, IVA no inclòs, un cost de 30.000 euros, que han assumit solidàriament les dues administracions locals, finançant-ne un 50% l'Ajuntament de l'Hospitalet i l'altre 50% l'Ajuntament de Barcelona. Dijous passat mateix, David Quirós, tinent d'alcaldia d'Innovació i Cultura i regidor de Santa Eulàlia, i Marc Serra, regidor de Sants-Montjuïc, s'han apropat fins al Pont de la Riera Blanca per a apreciar aquesta obra artística.\nTòtems al Pont de la Riera Blanca / AJUNTAMENT DE L'HOSPITALET DE LLOBREGAT\nPla Alfa 3 activat com a mínim fins demà passat degut a perill d'incendi forestal a Catalunya\nA causa de l'increment del perill d'incendi forestal per l'augment de la temperatura i la disminució de la humitat relativa a Catalunya, avui queda activat per part del Departament d'Agricultura, Ramaderia, Pesca i Alimentació el nivell 3 del Pla Alfa en un total de 73 municipis. Segons avançava aquest mateix departament mitjançant una nota informativa que ha emès ahir, està previst que el Pla Alfa 3 es mantingui com a mínim fins dijous en funció de l'evolució d'aquest nou episodi de calor i situació del sud.\nDels referits 73 municipis, 32 corresponen a zones elevades de les comarques la Conca de Barberà, Segarra, Anoia, Bages i Solsonès, on encara s'està segant, i 41 són termes municipals de les comarques la Terra Alta, Ribera d'Ebre, Segrià, Garrigues i Priorat, que presenten un estat de sequera acumulada i que poden veure's més afectades per les difícils condicions meteorològiques. Durant el dia d'avui, el cos d'Agents Rurals, conjuntament amb Mossos d'Esquadra i agrupacions de defensa forestal, ADF, efectuaran la vigilància als espais on el Pla Alfa 3 es mantingui activat: en aquestes zones han quedat suspeses totes les activitats que poden generar perill d'incendi. Els accessos al Parc Natural de la Serra de Montsant estaran restringits a partir d'aquest matí.\nAdjudicades les obres de consolidació estructural de l'edifici nord de Cal Balsach, a Sabadell\nLa previsió és començar les obres després de l'estiu / AJ. SBD\nL'Ajuntament de Sabadell ha adjudicat a l'empresa Civil Stone SL les obres per a la consolidació estructural de l'edifici nord del conjunt Cal Balsach, segons ha donat a conèixer el mateix consistori mitjançant una nota informativa que al respecte ha emès el passat dilluns. Es tracta d'un espai propietat municipal, actualment sense ús i del qual està prevista la cessió, per concessió, a l'entitat el Tallaret: Casal Popular de la Creu Alta, en ús compartit amb altres finalitats associades a l'immoble.\nCivil Stone haurà de procedir a l'enderroc i la reconstrucció d'una part del forjat existent i al reforç de la resta. També es preveu la construcció d'un nou nucli d'accessos verticals entre la planta baixa i la primera: escala i ascensor; així com la substitució de les fusteries de la façana i el seu arrebossat. La previsió és començar les obres després de l'estiu, el pressupost d'adjudicació és de 391.919 euros i es compta amb un termini d'execució de cinc mesos.\nJoan Talarn, elegit nou president de la Diputació de Lleida en primera i única votació\nAl Ple extraordinari de constitució que ha tingut lloc el passat 12 juliol a la Diputació de Lleida s'ha produït l'elecció de l'alcalde de Bellvís, Joan Talarn, com a nou president de la institució per a la legislatura 2019-2023. Talarn ha comptat amb 20 vots favorables, amb la qual cosa ha assolit en primera i única votació la majoria absoluta.\nTalarn, en assumir el càrrec / DIPUTACIÓ DE LLEIDA\nEl suport als pobles i als seus ajuntaments passa per, segons el nou president de la Diputació ha remarcat textualment en la seva intervenció al referit Ple: "establir un millor sistema de finançament local", i ha afegit que el territori s'ha de caracteritzar, segons les seves pròpies paraules: "per la igualtat d'oportunitats, sobretot al Pirineu". Talarn, que pertany a ERC, ha fet una part del seu discurs en aranès, admetent que l'Aran i la seva llengua necessiten una atenció especial.\n6,617 de nota mitjana global d'aprovats a la fase general de les PAU enguany a Catalunya\nUn total de 33.944 estudiants es van presentar els dies 12 a 14 de juny a les Proves d'Accés a la Universitat, les PAU, a Catalunya i d'aquests, 29.243 es van examinar de la fase general i 4.701 només de la fase específica, segons dades que la Secretaria d'Universitats i Recerca de la Generalitat ha donat a conèixer mitjançant una nota informativa que ha emès el passat 26 juny. La nota mitjana global de les PAU a la fase general ha estat de 6,617 entre els 28.196 aprovats.\nResultats globals de les PAU 2019 a\nCatalunya: fase general / GENCAT.CAT\nDels estudiants que enguany han cursat segon de Batxillerat, un total de 27.554, el 97,36%, són aptes per tal d'accedir el curs que ve a la universitat. La nota mitjana de les PAU d'aquests estudiants a la fase general és de 6,638. La nota mitjana de l'expedient de Batxillerat ha estat de 7,43, i la nota mitjana d'accés a la universitat, que es calcula en base al 60% corresponent a l'expedient de Batxillerat i el 40% restant a la nota de la fase general de les PAU, ha estat de 7,115. Dels 4.701 estudiants que només s'han examinat de la fase específica, 1.922 aptes procedeixen de Batxillerat i 1.784 de Cicles Formatius de Grau Superior, CFGS. El percentatge d'aquests alumnes de la fase específica aprovats ha estat del 88,21% en el cas d'alumnes de Batxillerat i del 70,74% en el cas d'alumnes dels CFGS. Quant al conjunt de totes les dades referents a les PAU d'enguany, fonts de la Secretaria d'Universitats i Recerca remarquen textualment a la referida nota informativa: "Aquests resultats avalen, un any més, que les PAU continuen sent un mecanisme útil i eficaç per ordenar l'admissió a la universitat respectant principis d'igualtat, mèrit i capacitat".\nResultats per seu de les PAU 2019 a Catalunya: fase general / GENCAT.CAT\nEstrenat un miniclub per a infants de 4 a 10 anys d'edat a la Platja del Regueral, a Cambrils\nA la Platja Prat d'En Forés-Regueral, de Cambrils, s'ha estrenat un miniclub per a infants de 4 a 10 anys, que s'afegeix al que ja hi havia a la Platja del Cavet: ho ha donat a conèixer l'Ajuntament de Cambrils mitjançant una nota informativa que ha emès el passat dia 4. Els dos miniclubs municipals ofereixen servei gratuït cada dia de 10.30 a 13.30 h i de 17.00 a 19.00 h des del passat dia 1 fins al 31 d'agost.\nLes instal·lacions dels miniclubs consten d'un mòdul i una zona que està delimitada per tanques i que té una coberta. Pares i mares poden deixar els seus infants perquè passin una estona divertida amb activitats i tallers variats com manualitats, jocs de taula, pales i cubells. El monitoratge, amb un màxim de vuit infants a la vegada, és de fins a una hora per infant. A la Platja del Regueral, a més, s'ha adequat a la nova normativa la passarel·la per a persones amb mobilitat reduïda i s'han instal·lat, per part de l'empresa municipal Ingesol, dos pous drenants a la zona de dutxes i rentapeus.\nEl miniclub per a infants de 4 a 10 anys d'edat a la Platja del Regueral / AJUNTAMENT DE CAMBRILS\nOlot repara i reasfalta 24.400 m² en un tram de l'Avinguda Sant Jordi\nAhir al matí han començat els treballs previs a la col·locació del nou asfalt de l'Avinguda Sant Jordi, a Olot. En una actuació més àmplia que aquella de la qual ja va informar TITULARS.CAT al març (bloc del 28/03/2019), es procedirà a la reparació de les àrees on s'han localitzat desperfectes, al posterior reasfaltat i a la reposició de les marques vials. Les obres, que afecten 24.400 m² del tram comprès entre la Rotonda de la Solfa i la Rotonda de la Rodona, van ser adjudicades per l'Ajuntament d'Olot dijous passat a l'empresa Aglomerats Girona SA.\nTreballs al tram de l'Avinguda Sant Jordi ahir / AJ. OLOT\nEs preveu que els treballs finalitzin el 2 d'agost. L'asfaltat consistirà en l'estesa d'una capa de recobriment amb material sono-reductor, que redueix el soroll del trànsit. Mentre duri la primera fase, que comprendrà els primers nou o deu dies, sempre hi haurà un sentit de circulació obert al trànsit. A la següent, caldrà fer per trams talls de circulació, que estaran degudament senyalitzats donant vies alternatives de pas. A mesura que avancin els treballs, que tenen com a inici el sector de la Solfa, es restringirà l'aparcament als laterals de l'avinguda. Aquestes obres suposen una inversió de 286.198,88 euros, que compten amb una subvenció de la Generalitat.\nEs retiren les restes de fibrociment detectades a l'àrea de joc del Parc Central, a Sabadell\nL'Ajuntament de Sabadell ha començat abans-d'ahir a treure unes restes de fibrociment que s'havien detectat a l'àrea de joc que hi ha al Parc Central: es tracta de petites peces trobades al sòl d'aquesta zona. Segons ha donat a conèixer el consistori mitjançant una nota informativa que ha emès abans-d'ahir mateix, es preveu que l'actuació estarà completament acabada d'aquí a uns deu dies. L'empresa contractada està especialitzada en la neteja d'aquest tipus de material.\nRetirada de restes de fibrociment a l'àrea\nde joc del Parc Central abans-d'ahir / AJ. SBD\nFou el passat 5 d'abril quan l'Ajuntament de Sabadell va tancar aquesta zona en rebre l'avís d'alguns ciutadans que alertaven de la presència d'aquestes restes al sòl de la nova àrea de jocs infantils. En qualsevol dels casos, la població no ha estat en risc per la presència de petites peces al sòl, ja que per tal que el fibrociment afecti la salut pública les persones han d'estar en contacte permanent amb grans quantitats d'aquest material i durant molts anys. Les peces que hi ha al Parc Central provenen probablement del sostre d'una antiga bòbila que havia hagut en aquest lloc.\nIniciada la comercialització del sector residencial Llevant, a Viladecans\nEn una primera fase per a la comercialització del sector residencial Llevant, de la localitat de Viladecans, l'Institut Català del Sòl, l'Incasòl, treu a la venda un lot de quatre parcel·les per 7.870.320,64 euros: en concret, les parcel·les 1, 2, 3 i 4, segons ha donat a conèixer el propi Incasòl mitjançant una nota informativa que ha emès dilluns de la setmana passada. Aquestes quatre parcel·les tenen una superfície global de 4.296,88 m² i 15.140 m² de sostre, per tal de construir 190 habitatges, 106 dels quals amb diferents règims de protecció oficial.\nLa comercialització donarà prioritat als sol·licitants que es comprometin a promoure habitatges de lloguer en tota, o part de, la superfície de la qual siguin adjudicataris. Aquells promotors interessats a adquirir el lot de parcel·les poden presentar les seves instàncies fins al proper 16 de setembre. El sector Llevant de Viladecans té una superfície de 26,6 hectàrees on s'hi podran construir 2.956 habitatges, cosa que el converteix en el nou eixample de la ciutat, connectant altres àrees fins ara fragmentades com són Oliveretes-Torrent Fondo i Laminación Baja. L'Incasòl és propietari d'un total de 13 parcel·les on podrà promoure 907 habitatges.\nSector residencial Llevant de Viladecans, amb indicació de les parcel·les 1 a 4 / INCASÒL\nLa criminalitat a Badalona ha disminuït un 3,9% interanual en el primer trimestre del 2019\nA Badalona les infraccions penals d'enguany han baixat un 3,9% interanual en el primer trimestre atès que el total de les registrades a la ciutat ha disminuït de les 3.028 del mateix període l'any anterior a 2.909. Així es desprèn del balanç a consolidar que ha fet públic el Ministeri de l'Interior i del qual l'Ajuntament de Badalona se n'ha fet ressò mitjançant una nota informativa que ha emès el passat 20 de juny. El document ministerial contempla les províncies i les localitats amb més de 30.000 habitants, aplicant diferents indicadors de criminalitat.\nEn el balanç positiu de Badalona ha influït molt el descens en prop d'un 60% del tràfic de drogues, la disminució en un 21,3% els delictes greus i menys greus de lesions, la baixada en un 20,2% els robatoris amb força als domicilis, així com els furts, amb un descens del 10,2%. Els indicadors percentuals més negatius, sempre segons les dades del referit balanç del Ministeri de l'Interior, es concentren en els dos homicidis que han tingut lloc en aquest primer trimestre i en l'augment dels delictes relacionats amb agressions sexuals o amb la llibertat sexual. Al conjunt dels municipis de la província de Barcelona el total d'infraccions penals ha augmentat un 7,9%, amb un increment de tots els indicadors, a excepció d'un descens de pràcticament el 14% quant a robatoris amb força als domicilis i la reducció de set a sis homicidis dolosos i assassinats consumats.\nIndicadors de criminalitat de Badalona en l'acumulat del primer trimestre del 2018 i del 2019.\nDades pendents de consolidar / MINISTERI DE L'INTERIOR\nDes del 'Programa Referent d'Ocupació Juvenil del Consell Comarcal del Vallès Oriental' s'ha elaborat un mapa de recursos per a joves de la comarca i s'ha posat disponible al web vallesjove.cat: ho ha donat a conèixer el propi Consell Comarcal mitjançant una nota informativa que ha emès dijous. El denominat Mapa de Recursos del Vallès Oriental és una eina pensada, no obstant, per tal que tant joves com el conjunt de professionals de la comarca hi puguin accedir i consultar-la.\n"Aquest mapa s'ha creat davant la gran quantitat de recursos i serveis que existeixen a la comarca, municipi per municipi, i facilitar així la seva localització i contingut", remarquen fonts del Consell Comarcal del Vallès Oriental a la referida nota informativa. En aquest mapa es pot trobar informació quant a centres educatius i formatius per a estudis postobligatoris, Garantia Juvenil, recursos per a persones amb diversitat funcional, l'adreça i horaris dels serveis locals d'ocupació i els recursos que la pròpia Oficina Jove del Vallès Oriental ofereix.\nPortada del mapa / CONSELL COMARCAL DEL VALLÈS ORIENTAL\nNúria Marín ha esdevingut en segona votació la nova presidenta de la Diputació de Barcelona\nMarín, en assumir el càrrec / DIBA\nL'alcaldessa de l'Hospitalet de Llobregat, Núria Marín, ha estat elegida abans-d'ahir en el Ple constitutiu de la Diputació de Barcelona, en segona votació i amb el suport de 23 diputats, com a nova presidenta de la institució, per al mandat 2019-2023. "El suport als ajuntaments ha de ser un objectiu col·lectiu i desmarcat de la confrontació política i partidista", ha remarcat Marín en la seva intervenció.\nRegidora de l'Hospitalet de Llobregat des del 1995, va començar la seva trajectòria política com a responsable de l'Àrea d'Hisenda i de la Regidoria de Collblanc-la Torrassa, entre 1995 i 1999. Fins al 2007 va ser primera tinenta d'alcaldia i responsable de l'Àrea d'Economia i Hisenda, fins que va assumir l'Àrea de Planificació, Coordinació i Economia, a més de continuar sent primera tinenta d'alcaldia. Actualment, Marín és vicepresidenta de l'Àrea Metropolitana de Barcelona; membre de la Federació Espanyola de Municipis i Províncies, la FEMP; de la Federació de Municipis de Catalunya, l'FMC; presideix la Xarxa Espanyola de Ciutats Intel·ligents, la RECI; i és vicepresidenta de l'assemblea per a l'Agenda Urbana de Catalunya. A més, també és la primera secretària de la federació del Partit dels Socialistes de Catalunya a l'Hospitalet, adjunta a la Primera Secretaria del PSC, membre del Consell Nacional del partit, en el qual milita des del 1981, i secretària de Cohesió i Integració de l'Executiva del PSOE. Anteriorment, havia militat a la Joventut Socialista de Catalunya.\nA punt de començar-se la remodelació al Carrer Roger de Llúria, a Reus\nL'Ajuntament de Reus iniciarà la setmana que ve les obres de remodelació del Carrer Roger de Llúria, al barri de Sol i Vista, al tram fins al Carrer Josep Iglesias Fort. Les obres, segons avançava el mateix consistori mitjançant una nota informativa que ha emès abans-d'ahir, començaran dimecres vinent i suposen la segona fase del 'Pla de Barris de Sol i Vista i Immaculada'. L'obra es preveu que es realitzi en un termini de quatre mesos i té 196.889,41 euros de pressupost.\nEn aquesta reforma es manté el sentit de circulació existent del carrer amb dos sentits al tram des de la Carretera d'Alcolea fins al Carrer Josep Iglesias Fort i es preveu direcció única a la resta del carrer. La solució projectada amplia les voreres seguint els criteris del 'Pla de Mobilitat Urbana de Reus', i dotant la via d'unes característiques similars als carrers recentment remodelats, com de fet el Carrer Alt de Sant Pere, en relació a la qual cosa ha informat TITULARS.CAT (blocs del 09/04/2019 i del 18/05/2019). En aquest sentit la remodelació contempla vorades de granit, paviment de voreres de panot-terratzo i paviment asfàltic; així mateix, les seccions s'han dissenyat en base a donar una major comoditat als vianants i a adaptar-les a persones amb mobilitat reduïda, augmentant per tot això l'amplada de les voreres actuals. L'actuació inclou també obres en els sistemes de sanejament, enllumenat i jardineria.\nPlànol de la reforma / AJUNTAMENT DE REUS\nEn renovació la gespa artificial al Camp de Futbol Can Gibert del Pla, a Girona\nLa setmana passada han començat a Girona els treballs de renovació de la gespa artificial del Camp Municipal de Futbol 11 de Can Gibert del Pla. Segons remarca el propi Ajuntament de Girona en una nota informativa que al respecte ha emès dimecres passat, la gespa actual es va instal·lar l'any 2006 i per això era necessari renovar-la per tal de garantir les condicions apropiades per a la pràctica esportiva al camp.\nRenovació de la gespa artificial al camp de futbol / AJ. GIRONA\nAquesta renovació, que s'ha adjudicat a l'empresa Royalverd Service SL per un import de 127.050 euros i que es preveu que duri quatre setmanes, és una de les actuacions contemplades al document Pla estratègic de l'esport local i redacció del mapa d'instal·lacions i equipaments esportius municipals, aprovat pel Ple Municipal el mes gener de l'any passat. La gestió del Camp de Futbol Can Gibert del Pla es fa de manera directa per part de l'Ajuntament de Girona, a través del Servei Municipal d'Esports, amb la col·laboració del Club de Futbol Santa Eugènia i la Unió Esportiva Can Gibert.\nInterferència dels insecticides neonicotinoids pel que fa al control de plagues amb feromones\nEls insecticides neonicotinoids, restringits per la Unió Europea, la UE, per tal de protegir les abelles i altres pol·linitzadors, interfereixen en els mètodes biològics de control de plagues, fins i tot en dosis residuals: així ho revela Extremely low neonicotinoid doses alter navigation of pest insects along pheromone plumes, una recerca liderada per la Universitat de Lleida, la UdL, i publicada en línia el 31 de maig a la revista Scientific Reports, del grup Nature. Aquesta recerca destaca que, a dosis subletals, el tiacloprid redueix la capacitat de l'insecte per a localitzar les feromones sexuals, fet que pot minvar l'eficàcia dels sistemes de control amb aquest tipus d'atraients.\nDetall de les antenes d'un mascle d'arna, on hi ha el sentit de\nl'olfacte, amb què detecten la feromona de la femella / UVIC-UCC\nAmb aquest estudi de laboratori, del qual la pròpia UdL i la Universitat de Vic-Universitat Central de Catalunya, la UVic-UCC, se n'han fet ressò cadascuna mitjançant una nota informativa que han emès ahir, s'alerta que amb nivells extremadament baixos del neonicotinoid tiacloprid, i que únicament matarien 10 individus de cada milió, ja s'observen efectes perjudicials en les respostes de navegació dels insectes a les feromones. Els investigadors de l'Escola Tècnica Superior d'Enginyeria Agrària, l'ETSEA, de la UdL, encapçalats pel professor César Gemeno i amb la col·laboració de Josep Bau, biòleg de la UVic-UCC, han estudiat, en concret, l'impacte dels neonicotinoids en tres espècies de lepidòpters plaga: el cuc de les pomes o carpocapsa (Cydia pomonella), l'arna oriental del préssec (Grapholita molesta) i el corc del raïm (Lobesia botrana).\nLa Generalitat cedeix a l'Ajuntament de Mataró el tram de la Carretera N-II que passa per la ciutat\nSerà l'Ajuntament de Mataró el titular dels 3,66 km de la Carretera N-II que transcorren pel municipi. Segons ha donat a conèixer el propi ajuntament mataroní mitjançant una nota informativa que ha emès el passat 28 de juny, el conveni de cessió, signat aquell mateix dia per la Generalitat de Catalunya i el consistori, preveu executar les primeres obres de millora per tal de pacificar el trànsit i transformar en un carrer urbà aquesta via, que ara suporta un trànsit diari d'uns 30.000 vehicles. La cessió té dues fases.\nAmb la signatura del conveni ja s'ha cedit en concret el subtram entre la Riera d'Argentona i el Pas del Cargol; es preveu que l'Ajuntament de Mataró executarà un seguit de tasques de condicionament, adequació i remodelació en aquest primer subtram, finançades pel Departament de Territori i Sostenibilitat amb una subvenció de 240.000 euros que es rebrà en el termini de dos mesos: les actuacions contemplades són millores de l'enllumenat, asfalt i senyalització de la via. El següent subtram, entre el Cargol i la Riera de Sant Simó, serà cedit al municipi quan la Generalitat finalitzi la construcció d'una rotonda prevista a la zona de Sant Simó; aquestes obres, que tenen un cost aproximat de 565.000 euros, s'executaran en el termini màxim de dos anys a comptar des del mateix 28 de juny passat; un cop enllestits els treballs, la cessió d'aquest segon tram de l'N-II es farà efectiva per resolució del conseller competent.\nMapa de la Carretera N-II al seu pas per Mataró, amb detall de les fases de la cessió acordada / AJ. MATARÓ\nA més d'intensa, l'onada de calor del 25 al 30 de juny ha estat persistent\nDel 25 al 30 del passat mes de juny, Catalunya ha estat plenament afectada per una massa d'aire d'origen africà que ha provocat una onada de calor excepcionalment intensa, en relació a la qual cosa ha informat TITULARS.CAT (bloc del 03/07/2019). Fent-ne un balanç exclusiu i detallat al respecte, el Servei Meteorològic de Catalunya, el Meteocat, conclou, en una nota informativa que dilluns passat ha emès, que a banda d'intensa, l'onada de calor ha estat persistent, ja que en alguns sectors de muntanya ha provocat la superació dels llindars de perill per calor durant sis dies consecutius, un fet totalment extraordinari al mes de juny.\nPel que fa als rècords, sempre segons la referida nota informativa del Meteocat, al llarg d'aquest episodi de calor qualificable d'històric la gran majoria d'estacions de la Xarxa d'Estacions Meteorològiques Automàtiques, la XEMA, amb més de 10 anys de dades, 126 de les 145 en total, han superat la seva màxima absoluta de juny i més de la meitat de les estacions, 83, la màxima absoluta de tota la sèrie, en alguns casos dos dies consecutius. A l'interior de Catalunya ha estat l'onada de calor més important de les últimes dècades i probablement caldria remuntar-se fins al juliol de 1982 per tal de trobar-ne una de comparable. En canvi, prop de la costa s'han viscut calorades força més destacades, sense anar més lluny la de principis d'agost de l'any passat, en relació a la qual cosa també va informar TITULARS.CAT (bloc del 13/08/2018).\nMàximes de més de 40 ºC a capitals de comarca els dies 28 i 29 de juny, els més calorosos de l'episodi / METEOCAT\nEl recinte de piscines de Montmeló obre les seves portes en horari nocturn\nPiscina de Montmeló de nit / AJ. MONTMELÓ\nAhir ha estat el primer dia en què el recinte de piscines de Montmeló ha obert aquesta temporada les seves portes en horari nocturn. Segons avançava l'Ajuntament de Montmeló en una nota informativa que ha emès abans-d'ahir, durant el dia les piscines obren de manera habitual, d'11.00 a 20.00 h però tots els divendres i dissabtes de juliol i agost tornen a obrir una hora més tard, de 21.00 a 24.00 h.\nL'accés a les piscines durant l'horari de nit no està vinculat a cap abonament ni a l'entrada diària. Les entrades es poden comprar el mateix dia i el control d'accés es fa per la porta d'accés al recinte de les piscines. Des de l'Ajuntament de Montmeló es remarca textualment a la referida nota informativa: "Banyar-se a la piscina és la millor manera de combatre la calor de les nits d'estiu".\nBarcelona ciutat s'està preparant per a declarar l'emergència climàtica\nLa ciutat de Barcelona es prepara per a declarar l'emergència climàtica, segons ha comunicat el propi Ajuntament de Barcelona mitjançant una nota informativa que ha emès divendres passat. Tal com es desprèn d'una situació d'emergència, és necessari dur a terme mesures excepcionals i immediates mentre s'avança en les accions estructurals i planificades. Seguint amb el procés de coproducció de l'acció climàtica, el primer pas és la convocatòria d'una taula de treball que servirà per a definir i aplicar en un termini de temps curt una sèrie de mesures urgents i contundents per tal de fer front a l'emergència climàtica a la ciutat.\nEn aquesta taula de treball, impulsada pel govern local, hi participaran els grups municipals del consistori, les entitats de la xarxa Barcelona + Sostenible i representants de la Generalitat i l'Estat. Aquesta taula també serà el marc on es concretarà com s'aplicaran les mesures del Pla Clima 2030, un document en relació al qual ha informat TITULARS.CAT (bloc del 18/12/2018). En la primera trobada, que es preveu que es pugui fer durant aquest mateix juliol, el govern local farà una proposta de mesures urgents a desplegar a la ciutat. Un cop declarada l'emergència climàtica, les primeres mesures urgents haurien d'entrar en funcionament a la tardor, mentre que es preveu definir el pla d'acció per al període 2020-2023 del referit Pla Clima i començar a desplegar-ne les mesures el proper mes de gener.\nAnàlisi de vulnerabilitats a Barcelona ciutat davant del canvi climàtic / RESUM PLA CLIMA 2030; AJ. BCN\nComençat l'eixamplament de la calçada fins als 5 metres en un tram de la TV3223\nLa Diputació de Tarragona ha iniciat les obres de millora de la seguretat i el drenatge a la Carretera TV3223, en el tram comprès entre la Torre de Fontaubella i l'entrada pel costat sud de Pradell de la Teixeta: ho ha donat a conèixer la pròpia Diputació mitjançant una nota informativa que ha emès ahir. Entre les actuacions que es realitzaran destaca l'eixamplament de la calçada fins als 5 metres.\nAmb l'eixamplament es millorarà la seguretat de la via, ja que aquesta actualment té una amplada variable entre 3,5 i 4 metres i fa impossible el pas simultani de dos vehicles en diversos punts. A més de l'eixamplament de la calçada, que tindrà un impacte mínim sobre el paisatge, entre les actuacions previstes de millora de la seguretat i el drenatge hi ha la construcció de cunetes transitables i la millora puntual del traçat de la carretera en els revolts més perillosos. Les actuacions a la TV3223, sempre segons la referida nota informativa de la Diputació de Tarragona, no suposen restriccions per als usuaris, compten amb un pressupost d'1.478.123,58 euros i s'allargaran fins l'abril de l'any vinent.\nLes obres són al tram entre la Torre de Fontaubella i l'entrada pel costat sud de Pradell de la Teixeta / DIPTA\nJuny ha tingut a Catalunya un inici de primavera i un final de caràcter rigorosament estiuenc\nLa meteorologia del mes de juny ha resultat molt contrastada, amb un caràcter més propi de la primavera durant els primers 20 dies i de l'estiu més rigorós en el tram final del mes: ho ha comunicat el Servei Meteorològic de Catalunya, el Meteocat, mitjançant una nota informativa que ha emès abans-d'ahir. En general, les baixes pressions han afectat gran part de la zona sud-occidental d'Europa, però amb efectes molt diferents segons la seva posició. Fins a pràcticament la Revetlla de Sant Joan, les àrees de baixes pressions transitaven d'oest a est mantenint la temperatura una mica per sota dels valors normals i amb precipitació que va afectar la meitat nord del territori català. És remarcable l'episodi de fred i neu que es va produir entre els dies 10 i 13.\nUna massa d'aire tropical impulsat per pertorbacions de l'Atlàntic va ser present gran part del juny sobre la Mediterrània central i a partir del dia 24 una pertorbació desplaçada al sud va afectar l'oest de la Península Ibèrica provocant-hi precipitació i va impulsar la massa tropical d'aire molt càlid sobre gran part de l'Europa occidental, essent la causa de la temperatura molt alta i de l'episodi d'extrema calor. A partir del dia 25 i fins a finals del mes, sempre segons la referida nota informativa del Meteocat, Catalunya s'ha vist plenament afectada per una massa d'aire d'origen africà que ha estat impulsada per una pertorbació ubicada a l'oest de la Península Ibèrica i ha provocat una onada de calor excepcionalment intensa. Els dies més calorosos van ser el divendres 28 i el dissabte 29, quan es van registrar respectivament fins a 43,6 °C a Artés i 43,8 °C a Alcarràs: són registres fins ara inèdits a la Xarxa d'Estacions Meteorològiques Automàtiques, la XEMA, amb sèries de fins a més de 30 anys.\nen ºC: juny 2019 / METEOCAT\nL'Associació Cultura i Lleure de Vacarisses exposa els seus treballs a la Biblioteca El Castell\nDes de l'Associació Cultura i Lleure de Vacarisses es presenta per primera vegada a la Biblioteca El Castell, de la mateixa localitat, una mostra de tots els seus treballs. Totes les obres de l'entitat, segons remarca l'Ajuntament de Vacarisses en una nota informativa que ha emès ahir, es troben barrejades amb propostes de novel·la, poesia, filosofia, art i guies de turisme per a aquest estiu.\nSeria des d'ahir mateix, segons figura al web de la Biblioteca Virtual de la Diputació de Barcelona, i fins al 28 de setembre, segons la referida nota informativa, que es podrà visitar aquesta exposició que té d'objectiu, a banda de gaudir dels treballs artístics, que es puguin aprofitar les vacances per tal de llegir. El grup de costura, amb Àngels Serrassolsas al capdavant, exposa un vestit de paper amb tots els seus complements; el grup de pintura i ceràmica, una representació de tots els treballs fets pel seu alumnat; mentre que el grup de restauració s'ha atrevit a pujar sofàs, escriptoris i altres tresors. La col·laboració amb la Biblioteca El Castell ha permès, a més, organitzar un taller de ceràmica per a avui a la tarda, en el marc de les activitats d'estiu de l'equipament.\nPòster de l'exposició / AJUNTAMENT DE VACARISSES\nEl complex de piscines d'estiu de Mollerussa ha estrenat elevador hidràulic\nL'elevador hidràulic / AJ. MOLLERUSSA\nA les piscines d'estiu amb què es compta a Mollerussa s'ha estrenat dimecres passat un elevador hidràulic que afavoreix l'accés de les persones amb mobilitat reduïda al vas gran del complex municipal. El model escollit, segons remarca el propi Ajuntament de Mollerussa en una nota informativa que quant a aquest assumpte ha emès dimecres passat mateix, és portàtil gràcies a les rodes que incorpora i té com a principal avantatge la facilitat amb la qual es col·loca i es transporta.\nL'elevador consisteix en una cadira hidràulica que disposa d'un doble sistema d'accionament que permet a l'usuari utilitzar-lo sense ajuda de ningú des de l'interior de la piscina. L'Ajuntament de Mollerussa destaca així mateix a la referida nota informativa que la piscina coberta ja compta amb un elevador amb aquesta funcionalitat, seguint així la política d'eliminar barreres arquitectòniques als equipaments i dependències municipals perquè estiguin a l'abast de tothom.


Planifica una sortida per gaudir de la natura - DOP Pera de Lleida\nPlanifica una sortida per gaudir de la natura\n18 maig Planifica una sortida per gaudir de la natura\nPublicat a 12:43h a Idees\tper\tDOP Pera de Lleida\nAmb l’arribada del bon temps augmenta considerablement les ganes de sortir i fer alguna activitat en família o amb amics a l’aire lliure. Ens trobem en una de les millors estacions de l’any per calçar-nos les botes i posar-nos roba còmoda per conèixer els diferents indrets del nostre territori. El contrast de paisatges juntament amb l’atractiu de cada destinació ens permetrà estar en contacte amb la natura i descobrir-la de primera mà.\nManeres de gaudir de la natura a peu o en bicicleta\nUna interessant manera de descobrir el territori és fent-ho a peu, per una xarxa de camins de llarg recorregut (GR), petits recorreguts o senders locals. En les zones de costa existeixen els denominats camins de ronda, que voregen i comuniquen les diferents cales del mediterrani. A Catalunya es conserven algunes de les rutes del camí de Sant Jaume (camino de Santiago) que es poden fer tant a peu com en bicicleta igual que les múltiples vies verdes (antigues vies de tren) que hi ha distribuïdes pel territori. Recorda que si fas activitats amb bicicleta cal posar-la a punt abans de cada sortida, revistant la pressió dels pneumàtics, els frens, ajustant el seient i comprovar el bon funcionament del sistema de transmissió, és a dir els canvis.\nConsells per gaudir d’una sortida\nPlanificar l’activitat segons les característiques i el nivell del grup, tenint sempre en compte la durada i la dificultat del recorregut.\nInforma’t de les condicions meteorològiques i l’evolució del temps els dies previs a la sortida, per saber tant la temperatura com la possibilitat de precipitació o vent.\nCal portar l’equipament i el material adequat a l’activitat a realitzar, tenint en compte també la possibilitat de canvi de temps.\nQuina vestimenta i calçat portar? Principalment que sigui còmoda, transpirable i si és possible seguir la regla de les tres capes, una tècnica molt simple, però a la vegada molt útil, ja que ens assegura confort tèrmic, és a dir no passar fred però tampoc patir calor. La primera capa hauria de ser fina, ajustada, transpirable i preferiblement de polièster (evitar el cotó, perquè absorbeix la suor). La segona hauria de ser més gruixuda, el seu objectiu es que ens abrigui i ens permeti conservar la calor, tipus jersei o forro, és aconsellable que aquesta capa es pugui obrir amb cremallera. La tercera i última capa, l’externa hauria de ser una jaqueta fina impermeable a l’aigua i a la vegada que ens serveixi per parar el vent i que tingui caputxa.\nEls pantalons també han de ser còmodes, lleugers, que permetin la llibertat de moviment, transpirables i que s’assequin amb facilitat. Per últim, però no per això menys important el calçat ha de ser còmode i transpirable amb sola de goma i amb relleu per garantir una bona subjecció a terra i evitar així les patinades. Cal tenir present que en condicions humides el calçat haurà de tenir una capa impermeable tipus “Goro-tex”. Els mitjons cal que siguin ajustats, transpirable i que s’assequin amb rapidesa igual que la samarreta, cal evitar els mitjons de cotó.\nAccessoris imprescindibles per fer una sortida a la natura. Que portar a la motxilla?\nÉs important disposar d’una motxilla de 10 a 20 litres de capacitat, amb corretges que ens permetin ajustar-la al cos i en la que s’hi pugui guardar les diferents capes de roba que ens anem traient al llarg del recorregut. En aquesta lleugera motxilla no hi poden faltar els següents elements:\nEntre 1 i 2 litres d’aigua, per hidratar-te.\nAliments energètics com fruita, fruits secs, fruita deshidratada, inclús un entrepà.\nCrema solar amb factor de protecció elevat.\nUlleres de sol i una gorra.\nUna petita “farmaciola” per fer les primeres cures.\nEl telèfon mòbil amb la càrrega completa i si es vol una bateria addicional.\nSeguint aquests bàsics consells gaudiràs de cada sortida amb seguretat, però si vas sol no t’oblidis d’expilar on vas al teu cercle més proper o família inclús pots utilitzar l’eina de compartir la teva ubicació que ens proporciona l’aplicació de whatsapp.\nContingut: @Ariadna Güil. Dietista-Nutricionista @Eduard Pavón. Llicenciat en Ciències de l’Activitat Física i l’Esport


CRÒNIQUES 9/10/11 D’ABRIL – Club Bàsquet Consell\nCRÒNIQUES 9/10/11 D’ABRIL\nCB Consell-Aquadim 4 – Son Cotoner 54\nSegon partit de la segona fase, i els menuts encara de vacances…\nPartit contra Son Cotoner, equip molt gran físicament, però tècnicament no superiors a nosaltres.\nEls nins van sortir atemorits i sense fer cas de les indicacions. No jugàvem bàsquet … i fins al final del segon quart no va haver manera de fer el nostre joc.\nUn cop ens van tancar marcador, sembla que vam començar a jugar a qualque cosa.\nDe les derrotes s’ha d’aprendre més que de les victòries.\nCB Consell 43 – Campos 55\nDesprés d’una setmana molt bona d’entrenaments arribam al partit amb bones sensacions, però les nostres errades en defensa i les nombroses pèrdues de pilota i no anotar les cistelles fàcils d’1×0 i 1×1 han decantat el partit cap l’equip visitant.\nEsperam que els nostres al·lots venguin amb més força el pròxim partit.\nSeguirem treballant i recuperarem l’actitud que teníem a la primera lliga.\nBahia San Agustin 82 – CB Consell-Foz Sports & Events 60\nPartit perdut davant el millor equip de la categoria. Hem competit bé els tres primers quarts però al darrer no hem pogut contra un equip molt superior físicament.\nSa Pobla 43 – Dakota Alcúdia-CB Consell 74\nCB Consell-MAB Obras Públicas 53 – Ciutat d’Inca 48\nTercer partit d’aquesta fase, i davant un equip que ja coneixíem de la primera part de la lliga. Som dos equips molt igualats, i així s’ha vist al marcador. Els nostres cadets sempre intenten fer-ho el millor possible, i encara que a vegades ens costa ser disciplinats i jugar com ho feim als entrenaments, aquests al·lots tenen la millor intenció de tots! A continuar fent feina i ben segur que tot sortirà millor. Enhorabona a tots!\nCB Consell 40 – Ciutat d’Inca 55\nCB Consell-Elis 40 – Ciutat d’Inca 55\nPartit amb poc ritme que va resoldre l’equip que va tenir més constància i encert amb les seves accions. Poca intensitat i concentració defensiva llevat d’alguns moments del 3r quart. Hem d’aprendre a jugar amb el hàndicap de només ser 5 jugadores i millorar molts d’aspectes tant tècnics com tàctics.\nCB Consell-Bip Bip Consell 73 – Ciutat d’Inca 62\nUn gran partit per part dels dos equips, on qualsevol dels 2 podia haver guanyat. Han competit molt bé fins el final els dos equips.\nNoltros hem començat un poc “fallons” en atac i fluixos en defensa però els dos equips hem fet moltes errades fàcils davall cistella (12-17). El segon quart ha estat molt disputat on cada possessió durava massa poc i anàvem de cistella a cistella (23-23). Ha estat al tercer quart on hem pogut rompre una mica el partit, ells no han estat molt encertats des del triple, i noltros si. Hem tancat millor el rebot i així hem pogut controlar millor els nostres atacs (22-12).\nDarrer quart intentant controlar millor i més temps els atacs, però a vegades seguim jugant un poc precipitats (16-12). Molt bon partit on hem sabut anar darrera al marcador i no davallar mai els braços.\nLa Salle 103 – CB Consell 38\nPartit molt important per a les nostres jugadores que van donar la cara i van competir davant un rival físicament superior. Van demostrar l’augment de nivell tècnic/tàctic, que es va començar a veure la setmana passada contra Sa Pobla.\nMolt orgullós de l’esforç de les nines i seguirem així, que aviat arribarà la victòria. Seguirem treballant dur.\nCB Muro 82 – CB Consell 86\nTornam a la competició després d’una jornada de descans i jugam a una de les pistes més difícils de tota la lliga.\nEl partit va ser molt igualat durant els 40 minuts. L’equip local va anar al capdavant del marcador durant els primers 27 minuts, al final del tercer quart aconseguim la nostra primera avantatge a l’electrònic, a partir d’aquest moment, vàrem comandar el que quedava de partit. Enhorabona a tots el nostres jugadors, tots varen estar molt implicats en el partit, demostrant que som un gran equip!\nCRÒNIQUES 9/10/11 D’ABRIL2021-04-132021-04-14http://www.cbconsell.com/wp-content/uploads/2018/07/logo.pngClub Bàsquet Consellhttp://www.cbconsell.com/wp-content/uploads/2021/04/sa-pobla-infantil-fem.jpg200px200px


La regressió de la platja del Prat: Un problema que ja no podem ignorar |\nLa regressió de la platja del Prat: Un problema que ja no podem ignorar\njuliol 9, 2021 in Actualitat, TERRITORI\n«Les rescloses i canalitzacions del riu Llobregat així com el desviament de la seva desembocadura i l’ampliació del Port, principals causes de la regressió del litoral de la comarca del Baix Llobregat».\n«El delta del Llobregat ha retrocedit 800 metres en un segle».\nÉs un fet ben conegut que la platja de El Prat té un problema amb la sorra, any rere any aquesta ha de ser reposada. Però el mateix passa amb totes les platges de la zona del Baix Llobregat: apart de la del nostre municipi, les platges de Viladecans, Gavà i Castelldefels es troben en greu perill de desaparició a curt termini.\nLa regressió del litoral ha estat molt marcada els últims anys al Baix Llobregat i segons Juan Ramón Lucena, tècnic de Medi Ambient de Viladecans, si això continua les conseqüències poden ser dramàtiques, ja que “s’esgotarà la sorra acumulada a la costa durant 20 anys i les platges podrien arribar a desaparèixer”. Afegeix també que “els canvis a les platges s’estan produint de forma molt accelerada i l’erosió va molt ràpida. S’ha d’actuar ja”.\nMentrestant, la intensa urbanització i creació de grans infraestructures com les vies de l’AVE, les autopistes o els polígons industrials segueixen en marxa. Segons un investigador de la UPC, Carles Ferrer Boix, “Hem construït infraestructures sense fre i les hem rebut amb satisfacció, però ara toca anar cap a la integració i trencar molts anys d’inèrcia”.\nLes causes de la regressió del litoral al Baix Llobregat\nUn estudi recent de científics de la Universitat Politècnica de Catalunya ens mostra que en poc més de 100 anys el litoral ha retrocedit 800 metres. Segons Arnau Prats, coautor de l’estudi, “És molt important aquest retrocés. Se sabia que al delta del Llobregat es feien aportacions de sorra perquè estava retrocedint, però la magnitud d’aquesta regressió s’ignorava”.\nTot i que inicialment s’atribuïen com a causes principals la construcció de l’autopista i l’autovia, durant la realització de l’estudi s’ha vist amb gran sorpresa que “L’autovia i l’autopista fa 50 anys que es van construir i la dimensió temporal del retrocés era de més d’un segle”, puntualitza Juan P. Martín Vide, coautor de l’anàlisi.\nLlavors, quines son les causes que estan fer desaparèixer les platges del Baix Llobregat?\nDoncs trobem dues causes principals causants del retrocés del litoral. En primer lloc es destaquen les rescloses i canalitzacions del Llobregat, que van ser construïdes al llarg del segle XIX per aprofitar l’energia hidràulica i que provoquen una reducció del 40% en el transport de sediments del Llobregat, sediments que fan avançar al delta. Aquest fet també ha implicat una reducció de l’amplada al·luvial del riu, que en el tram de Molins de Rei fins St. Joan d’Espí antigament era de 275 metres mentre que actualment és de 36.\nCom a segona causa principal trobem el desviament de la desembocadura del riu Llobregat. La nova desembocadura va ser inaugurada al 2004 i es trobava a 2,5 kilòmetres al sud de l’original. Segons conclou Arnau Prats “La nova desembocadura és el doble d’ampla que l’antiga. I això és un problema per al transport de sediments del riu cap a la platja. Quan hi ha una riuada, moment de més transport de sediments, la llera és més ampla i això fa que la velocitat de l’aigua sigui inferior. Per tant, els materials transportats pel riu queden atrapats al fons i n’arriben menys a la costa”. I aquest fet té unes conseqüències: “El que està passant és que aquest fons està augmentant per l’acumulació de sorres que venen d’aigües amunt i que no es dipositen a la costa. I això, a la llarga, pot ser un problema ja que la capacitat hidràulica d’aquesta llera pot disminuir per l’aixecament del fons”.\nEl desviament del riu ja havia generat polèmica i havia estat denunciat en el nostre municipi en diverses ocasions. La major manifestació vista al Prat al segle XX va ser el 17 de setembre de 1976 on 20.000 persones van calmar contra el desviament del Llobregat planejat per l’administració tardofranquista; va ser una de les primeres grans mobilitzacions a Catalunya després de la mort del dictador, iniciada la reforma.\nTot i que la lluita en defensa del delta del Llobregat no va parar mai, l’any 1994 va ser el punt culminant a causa del “Pla Delta”, un pla amb ambicions polítiques i particulars gràcies al qual es van poder ampliar l’aeroport de El Prat i el Port de Barcelona. El “Pla Delta” incloïa el desviament de la desembocadura del riu Llobregat així com la construcció de l’escullera del ZAL (que afecta principalment a les corrents marines, grans aportadores d’àrids) i va ser durament criticat per gent i associacions del municipi, entitats ecologistes i altres associacions. Les obres del desviament es van iniciar al 2001 i van finalitzar al 2004 amb conseqüències desastroses per la biodiversitat existent en aquell moment així com (ara ho sabem) per la seva afectació al litoral del Baix Llobregat.\nEl futur de les platges del Baix Llobregat\nLa degradació actual del litoral ha arribat a tal punt que actualment ni tan sols serveixen intents de compensació com l’aportació de sorra anual. Segons Juan Ramón Lucena hem de “monitoritzar la dinàmica marina i intentar corregir-la” de forma urgent, no només per l’efecte turístic de les nostres platges sinó també per preservar el seu valor mediambiental.\nActualment, per una altra banda, existeix un “Pla d’estabilització de les platges” que inclou un sistema de barres de sorra submergides com a possible solució a la regressió de la costa, tot i que encara no s’ha pogut veure la seva eficiència ja que l’afectació és greu, doncs anualment es perden més de 175.000m3 de sediments al Delta del Llobregat.\n25 anys del “Pla Delta”\nAproximació a l’impacte ambiental del Pla Delta vers el Delta del Llobregat\nComentaris tancats a La regressió de la platja del Prat: Un problema que ja no podem ignorar\n← Tres-centes entitats de la societat civil exigeixen la retirada “immediata i sense condicions” dels plans d’ampliació de l’aeroport\nLes plataformes de pensionistes mostren el seu rebuig frontal a les retallades de prestacions de la reforma d’Escrivá →